**Minnisblað vegna leigusamnings við Grafíkfélagið**

Reykjavík 6. mars 2019

Félagið Íslensk Grafík, eða Grafíkfélagið eins og það er einnig kallað, hefur í bráðum 20 ár leigt fyrstu hæð í norðurálmu í Hafnarhúsinu að Tryggvagötu 17 í Reykjavík. Borgin gerði leigusamning við Grafíkfélagið árið 2000 sem af hálfu borgarinnar er undirritaður af þáverandi forstöðumanni Listasafns Reykjavíkur.

Stærð hins leigða er 293 fermetrar og segir í samningnum að húsnæðið sé leigt sem vinnu- og sýningaraðstaða fyrir félagsmenn í Grafíkfélaginu og gesti félagsins. Greiðir félagið nú um 77.300 krónur á mánuði fyrir rýmið en reiknuð innri leiga borgarinnar er um 430.000 kr á mánuði. Upphæðirnar eru tengdar vísitölu.

Leigusamningurinn var ótímabundinn en í honum kveðið á um 12 mánaða gagnkvæman uppsagnarfrest.

Listasafnið varðveitir um 17 þúsund listaverk af ýmsum gerðum; málverk, skúlptúra, vídeóverk, innsetningar, teikningar, textílverk, skissur, grafík, leirverk, ljósmyndaverk, hljóðverk, lágmyndir og klippimyndir svo eitthvað sé nefnt auk útilistaverka í borgarlandinu.

Lengi vel hefur legið fyrir að mikil þörf væri fyrir meira rými fyrir safnkost Listasafns Reykjavíkur og er mikilvægt að leysa úr þeim áskorun á næstu misserum. Af þeim ástæðum sem og þeim að fyrir liggur heilmikil endurskipulagning á nýtingu Hafnarhússins til framtíðar, í ljósi viljayfirlýsingar um kaup borgarinnar á öllu Hafnarhúsinu, var ákveðið af hálfu menningar- og ferðamálasviðs að segja upp samningi við Grafíkfélagið í lok nóvember 2018.

Uppsögnin var með árs fyrirvara, en þess jafnframt getið að félagið yrði aðstoðað eftir fremsta megni, af hálfu Reykjavíkurborgar, að finna nýtt húsnæði undir starfsemina.

Unnið hefur verið að því, meðal annars innan menningar- og ferðamálasviðs, að aðstoða Grafíkfélagið við húsnæðisleit undanfarna mánuði en á þessari stundu liggur ekki fyrir nein niðurstaða í þeim efnum.

Virðingarfyllst,

Arna Schram

Sviðsstjóri menningar- og ferðamálsviðs Reykjavíkurborgar